Skoolreëls – Laerskool Fairland
Home / Skoolreëls
Soggens voor skool sit die leerdes hul tasse neer voor hul registerklasse en beweeg dadelik na die sportvelde.
Aan die begin van die skooldag tree leerders in klasverband voor hul betrokke klasse aan. Na pouses beweeg leerders vinnig na hul onderskeie klaskamers. Vir saalgeleenthede tree leerders aan op aantreeblokke en beweeg na binne.
Leerders mag slegs weens siekte of om 'n ander goeie rede , wat vooraf goedgekeur is, van die skool afwesig wees. Ouers moet in die studiegids aandui wat die rede vir die leerder se afwesigheid was. 'n Leerder wat afwesig was vir 'n formele toets, skryf die daaropvolgende Maandag die toets tydens saalperiode.
Geen leerders word gedurende pouses, voor skool of na skool in die klaskamers of saal toegelaat sonder toestemming nie. Elke leerder is medeverantwoordelik om die geboue, meubels, apparaat en terrein netjies en skoon te hou. Vandalisme is 'n baie ernstige oortreding en daar sal streng opgetree word teen 'n leerder wat hom hieraan skuldig maak. Geen leerder sal gedurende vakansies en naweke sonder toesig op die terrein toegelaat word nie. Dit is 'n gevaarlike situasie want leerders kan beserings opdoen en daar is nie beheer indien vreemde persone op die skoolterrein is nie. Leerders wat na skoolure vir hul ouers wag, moet in die Fairlandstasie by die hoofhek wag.
Elke leerder moet sy uiterste bes doen om orde te handhaaf en sy deel by te dra dat die werk vlot kan verloop.
Leerders beweeg vinnnig in rye na die volgende klas. Geen hardlopery of geselsery word op die stoepe toegelaat nie. Leerders moet aan die linkerkant van die stoep hou en agtermekaar loop.
Die leerders moet alle tuiswerk in die studiegids skryf. Tuiswerk moet daagliks neergeskryf word by die datum wanneer dit voltooi moet word en dit moet deur ouers gekontroleer word.
Geen "slimfone" of soortgelyke toestelle word in 'n leerder se besit by die skool, voor, tydens en na skoolure, asook tydens amptelike skolastiese-, sport, en/of kulturele aktiwiteite op of weg van die skoolterrein toegelaat nie.
"Slimfone" word gedefinieer as enige toestel wat verbinding met die internet kan bewerkstellig en data aflaai.
"Slimfone" en leerders se besit sal onmiddellik gekonfiskeer word vir 'n periode van 1 week. Dit kan daarna afgehaal word met die betaling van R100.00.
Wetgewing maak dit 'n kriminele oortreding om enige persoon onder die ouderdom van 18 jaar aan pornografiese materiaal bloot te stel. Sodanige persone sal onmiddellik geskors word totdat die ondersoek afgehandel is.
"Domfone" wat kan bel en boodskappe ontvang of stuur, word wel toegelaat. Leerders mag dit slegs in hulle tasse hou.
Laerskool Fairland dra by tot die vestiging van 'n gemeenskap waarin elkeen veilig en gewaardeerd sal voel, waar individuele verskille verstaan en aanvaar word. Elke leerder het die reg om sy tyd wat by die skool gespandeer word, te geniet.
riglyne te verskaf oor hoe om boelies te hanteer
elke leerder aan te moedig om ander leerders te respekteer
Vir die doel van hierdie beleid word boeliery gedefinieer as die volgende: Om iemand te boelie is 'n moedswillige, bewuste begeerte om 'n ander persoon wat in 'n swakker posisie as jy is, deur fisiese, sielkundige of verbale mishandeling kwaad aan te doen.